UBERA ARANZETA (EH Bildu, 2017-02-17):
Anbizio gutxi Zupiria jauna. Anbizio gutxi eta konplexu asko.
Orduan, ikusten dut, orain 25 urtetik behera dituztenen portzentajea lau puntutan igotzea planteatzen duzuela, zeren 1997an eta 2006an jaiotakoen kortea, Eustaten arabera, eta beraien elebitasuna eta euskararen jakintza, % 81ean kokatzen zen.
Beraz, planteatzen duzue orain 16 eta 24 urte dituztenak, lau puntu igotzea eta ez 2020an 25 urtetik beherakoak izango direnak, benetan euskalduntzea.
Gure ustez posible da, posible da eta Jaurlaritzak bermatu beharko luke. Ez bakarrik posible, baizik eta bermatu beharko luke gure gazteak, 20 urtetik azpikoak % 100 euskaraz jakitea.
Eta ez da denbora kontua, ez da denbora gehiago behar dugula. Denborak badakizue zerk baldintzatzen duen? Hizkuntza politikak baldintzatzen du. Zenbat eta hizkuntza politika eraginkorragoa, ausartagoa eta benetan gure komunitateari begira, epe luzera begirakoa, orduan eta denbora gutxiago beharko dugu. Baina noski, gure politika baldin bada beste komunitate batzuei begirakoa, epe motzekoa eta ez eraginkorra, ba noski, denbora gehiago beharko dugu. Eta hori guztion esku dago.
Guk prest gaude bide hori egiteko, eta seguru aski aipatu dituzun hainbat ekimenetan, adostasunak bilatuko ditugu. Baina gure ustez, haratago joan beharko ginateke eta guk ekimena hartuko dugu eta hor prest egongo gara bide bat elkarrekin egiteko.
Zeren gogoratu behar dugu gure hizkuntza ez dela beste batzuen bezala hizkuntza, gure hizkuntza, hizkuntza gutxitua da, eta dago gutxienez beste bi hizkuntza hegemonikoekin etengabe interakzioan. Eta hor ez baldin badago gure hizkuntzarekiko diskriminazio positiboan oinarritutako politika bat, ba ez goaz inora. Eta herri ikuspegirik gabeko politika da.
Eta horrek kezkatzen digu benetan, administraziotik eta zure sailetik politika sendo bat. Eta hor zuena da ardura nagusia, ez beste inorena. Eta ezin duguna da pilota beti...
...horrek eskatzen digu benetan Administraziotik eta zure sailetik politika sendo bat. Eta hor zuena da ardura nagusia, ez beste inorena.
Ezin duguna da pilota beti norbanakoarengan utzi, zeren Administrazioak ez badu egiten, zuen sailak ez badu egiten, nork egingo du? Hemen ez baldin badugu egiten, non egingo dugu? Kanadan? Egingo dugu Danimarkan? Ez, ez. Guk hemen gure hizkuntza politikaren aldeko politikak ezarri behar ditugu denon eskubideak errespetatuak izateko, ez batzuenak bakarrik.
Hemen bi hizkuntza koofizial ditugu baina estatusaren garapena ez da bera zoritxarrez, zeren eta herritarrok medikura joan garenean, euskara erabili nahi baldin badugu, norekin egingo dugu euskaraz? Momentu honetan indarrean dauden politikekin ez da posible euskaraz egitea.
Edo Administrazioko langile batengana hurbiltzen baldin bagara, norekin egin behar dugu euskaraz? Gogoratu nahi dut orain dela gutxi Administrazioak lan poltsa batzuk atera dituela eta euskararen eskakizunean atzera egin dugula. Beraz, zertan ari gara? Atzerapausoak ematen ari gara.
Eta orain planteatzen duzue B eta D eredua indartzea Lanbide Heziketan. Egia da Lanbide Heziketan atzerago goazela baina gogoratu nahi dut momentu honetan indarrean dagoen hizkuntza ereduak ez duela bermatzen DBH bukatzean gure ikasleak, gure gazteak, elebidunak izatea eta euskaraz jakitea. Esaterako, Euskararen Legean EITB agertu ere ez da egiten, ez du kontutan hartzen ere gaur egungo egoera soziolinguistikoa. Orduan, hor ere buelta bat eman beharko genuke.
Iruditzen zait eskuartean bitarteko interesgarriak izan ditzakegula elkarrekin euskararen aldeko bidai bat egiteko baina konplexurik gabe, ausardiarekin eta eraginkortasunez. Beti ezin gara egon beste batzuek zer egingo duten. Hemen errespetu osoa diogu  - aitortza osoa diogu -  gainerako hizkuntzei eta guztiok nahi dugu herritar eleanitzak baina euskaldunak.
Eta horretan iruditzen zait legegintzaldi honetan saiakera garrantzitsu bat izan beharko litzatekeela. Bestela, egiten ari garen atzerapausoak ikaragarriak dira. Guk ez badugu egiten, inork ez duelako egingo, ez dagoelako beste Euskal Herririk munduan.
Eta horretan utziko nuke. Eskerrik asko.